**Kétbodony Község Önkormányzat Képviselő-testületének**

**11/2017. (IX.15.) önkormányzati rendelete**

**a helyi adókról**

Kétbodony Község Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében, és a 43 § (3) bekezdésében foglalt felhatalmazás alapján, Magyarország Alaptörvényének 32. cikk (1) bekezdés a) és h) pontjaiban meghatározott feladatkörében valamint, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában foglalt feladatkörében eljárva az alábbi rendeletet alkotja:

1. **Fejezet**

**ÁLTALÁNOS RENDELKEZÉSEK**

**1.§**

A Képviselő-testület az önkormányzat illetékességi területén, a következő helyi adókat vezeti be:

- magánszemélyek kommunális adója,

- helyi iparűzési adó,

- idegenforgalmi adó.

1. **Fejezet**

**AZ EGYES ADÓKRA VONATKOZÓ RENDELKEZÉSEK**

**Magánszemélyek kommunális adója**

**2. §**

(1) Az Önkormányzat a kommunális adót a pénzeszközeiből, vagy részben azokból megvalósuló fejlesztéseinek fedezetére vezeti be.

(2) A magánszemélyek kommunális adójának évi mértéke a helyi adókról szóló 1990. évi C. törvény 11.§-ában és 17.§-ában meghatározott adótárgyanként, illetve lakásbérleti jogonként 6.000.- Ft.

(3) Mentes az adó alól az önkormányzat illetékességi területén lévő beépítetlen telek.

**Helyi iparűzési adó**

**3.§**

Állandó jelleggel végzett iparűzési tevékenység esetén az adó évi mértéke az adóalap 2%-a.

**Idegenforgalmi adó**

**4.§**

A képviselő-testület az önkormányzat illetékességi területén nem állandó lakosként eltöltött vendégéjszaka után, adóztatás céljából, idegenforgalmi adót vezet be.

**Az adó alapja és mértéke, befizetése**

**5.§**

(1) Az adó alapja a megkezdett vendégéjszakák száma.

(2) Az adó mértéke személyenként és vendégéjszakánként 300.- Ft.

(3) Az idegenforgalmi adót az adóbeszedésre kötelezettnek kell befizetnie a beszedést követő hónap 15. napjáig Kétbodony Község Önkormányzatának Idegenforgalmi Adó beszedési számlájára: 63600935-16403426.

**Az adózással kapcsolatos nyilvántartások**

**6.§**

(1) Az adó beszedésére kötelezett köteles olyan nyilvántartást (vendégkönyvet) vezetni, amiből megállapítható az eltöltött vendégéjszakák száma és a fizetett szállásdíj összege.

(2) A nyilvántartásnak tartalmaznia kell a vendég nevét, születési idejét, lakcímét, az eltöltött vendégéjszakák számát, a szállásdíj és a beszedett adó összegét, valamint az adómentességre jogosító tartózkodás pontos megjelölését.

(3) Adómentesség igénybevétele esetén annak feltételeit utólag ellenőrizhető módon igazolni kell. Munkavégzés miatt igénybevett adómentesség esetén a nyilvántartás mellé csatolni kell a munkáltató cég igazolását, mely tartalmazza a helyi adókról szóló 1990. évi C. törvény szerinti adómentesség feltételeit, ennek hiányában az adót meg kell fizetni.

**Az adó felhasználása**

**7.§**

A beszedett adóról, annak összegéről felhasználásáról évente közmeghallgatáson tájékoztatni kell a lakosságot.

1. **fejezet**

**ZÁRÓ RENDELKEZÉSEK**

**8.§**

A rendeletben nem szabályozott kérdésekben a helyi adókról szóló 1990.évi C. törvényben és az adózás rendjéről szóló 2003.évi XCII. törvényben foglaltak az irányadók.

**9.§**

(1) Ez a rendelet 2017. szeptember 15. napjával lép hatályba.

(2) Hatályát veszti Kétbodony Község Önkormányzat Képviselő-testületének a helyi adókról szóló 9/2016.(XI.17.) önkormányzati rendelete.

Kétbodony, 2017. szeptember 14.

Koczúrné Halász Judit                                            Jele Tibor

                               polgármester                                                megbízott jegyző